En trafikulykke på Hanstholmvej ved Thisted søndag aften har nu krævet to dødsofre. Ulykken skete, da to polske mænd ikke nåede at få afsluttet deres overhaling og bragede frontalt sammen med en bil med en dansk mor og hendes spædbarn i. - Den ene polak er død, mens den anden er hårdt kvæstet, siger vagtchefen ved Midt- og Vestjyllands Politi. Ulykken havde også store konsekvenser for den danske mor og hendes barn. Vagtchef fra Midt- og Vestjyllands Politi bekræfter her til aften overfor TV2/Nord at spædbarnet er død af kvæstelserne. Moderen har fået alvorlige kvæstelser på begge ben. - Ulykken sker, fordi to polske biler vil overhale lige efter hinanden. Den første bil når at afslutte overhalingen, men det gør den sidste så ikke, fortæller vagtchefen ved Midt- og Vestjyllands Politi til tv2.dk. Straks efter ulykken blev spædbarnet fløjet med lægehelikopter til Aalborg Sygehus. Udover lægehelikopteren blev fire ambulancer, politi, hjemmeværn og en bilinspektør sendt til stedet. Der er nu ryddet op efter ulykken ude på stedet.

Opsummering:
En mand er død efter en voldsom trafikulykke ved Thisted. Et spædbarn blev fløjet til Aalborg Sygehus, men er nu død af kvæstelserne. OPDATERET mandag aften.